钦定古今图书集成/理学汇编/学行典/第261卷 > 郭文
## 钦定古今图书集成/理学汇编/学行典/第261卷 > 郭文

按《晋书隐逸传》：“郭文，字文举，河内轵人也。少爱山水，
尚嘉遁。年十三，每游山林，弥旬忘反。父母终，服毕不
娶，辞家游名山，历华阴之崖，以观石室之石函。洛阳
陷，乃步担入吴兴馀杭，大辟山中穷谷无人之地，倚
木于树苫覆其上而居焉，亦无壁障。时猛兽为暴，入
屋害人，而文独宿十馀年，卒无患害。恒著鹿裘葛巾”，
不饮酒食肉，区种菽麦，采竹叶木实，贸盐以自供。人
或酬下价者，亦即与之。后人识文，不复贱酬。食有馀
谷，辄恤穷匮。人有致遗，取其麤者，示不逆而已。有猛
兽杀大麀鹿于庵侧，文以语人，人取卖之，分钱与文。
文曰：“我若须此，自当卖之。所以相语，正以不须故也。”
闻者皆嗟叹之。尝有猛兽忽张口向文，文视其口中
有横骨，乃以手探去之。猛兽明旦致一鹿于其室前，
猎者时往寄宿，文夜为担水而无倦色。馀杭令顾飏
与葛洪共造之，而携与俱归。飏以文山行，或须皮衣，
赠以韦裤褶一具，文不纳，辞归山中。飏追遣使者，置
衣室中而去。文亦无言，韦衣乃至，烂于户内，竟不服
用。王导闻其名，遣人迎之。文不肯就船车，荷担徒行。
既至，导置之西园，园中果木成林，又有鸟兽麋鹿，因
以居文焉。于是朝士咸共观之，文颓然踑踞，傍若无
人。温峤尝问文曰：“人皆有六亲相娱，先生弃之何乐？”
文曰：“本行学道，不谓遭世乱，欲归无路，是以来也。”又
问曰：“饥而思食，壮而思室，自然之性，先生安独无情
乎？”文曰：“思由忆生，不忆故无情。”又问曰：“先生独处穷
山，若疾病遭命，则为乌鸟所食，顾不酷乎？”文曰：“藏埋
者亦为蝼蚁所食，复何异乎？”又问曰：“猛兽害人，人之
所畏，而先生独不畏邪？”文曰：“人无害兽之心，则兽亦
不害人。”又问曰：“苟世不宁，身不得安，今将用先生以
济时，若何？”文曰：“山草之人，安能佐世？”导尝众宾共集，
丝竹并奏，试使呼之。文瞪眸不转，跨蹑华堂，如行林
野，于时坐者咸有钩深味远之言。文尝称不达，来语。
天机铿宏，莫有窥其门者。温峤尝称曰：“文有贤人之
性，而无贤人之才，柳下、梁踦之亚乎！”永昌中大疫，文
病亦殆。王导遗药，文曰：“命在天，不在药也；夭寿长短时也。”居导园七年，未尝出入。一旦忽求还山，导不听。
后逃归临安，结庐舍于山中，临安令万宠迎至县中。
及苏峻反，破馀杭，而临安独全，人皆异之，以为知机。
自后不复语，但举手指麾，以宣其意。病甚，求还山，欲
枕石安尸，不令人殡葬，宠不听。不食二十馀日，亦不
瘦。宠问曰：“先生复可得几日？”文三举手，果以十五日
终。宠葬之于所居之处而祭哭之。葛洪、庾阐并为作
《传》，赞颂其美云。